गंगालूर से अगवा दो में से एक ग्रामीण की हत्या

बीजापुर. गंगालूर थाना क्षेत्र के बद्देपारा से दो दिन पहले अगवा किए गए दो ग्रामीणों में से एक लमड़ी उर्फ आयतु हेमला की नक्सलियों ने सोमवार रात जनअदालत लगाकर हत्या कर दी और शव को बुरजी रोड पर फेंक दिया। वहीं दूसरे ग्रामीण सोनू पूनेम को बेदम पीटकर छोड़ दिया। नक्सलियों ने मौके पर पर्चे छोड़कर हत्या की वजह पुलिस की मुखबिरी और महिलाओं पर अत्याचार बताया है।

बताया जा रहा है कि नक्सली कमाडंर गोपी मोड़ियाम ने दोनों अगवा ग्रामीणों की जनअदालत लगाई थी। इसके बाद इसमें आयतु को पुलिस की मुखबीरी का दोषी पाया गया और उसे मौत की सजा सुनाई गई। नक्सलियों की जनअदालत से छूटकर आए ग्रामीण सोनू पूनेम ने मंगलवार सुबह साढ़े आठ बजे गंगालूर थाने में मामले की जानकारी दी।

सोनू के मुताबिक रविवार रात करीब 11 बजे 35 से 40 सशस्त्र नक्सली बद्देपारा में उसके घर आ धमके और लमड़ी के साथ उसका भी अपहरण कर लिया। दोनों के हाथ पीछे बांध दिए और आंखों पर भी पट्टी बांध दी। नक्सलियों ने जंगल में ले जाकर दोनों की पिटाई की। पुलिस के मुताबिक सोमवार की रात को ही सोनू को नक्सलियों ने छोड़ दिया। इधर, परिजनों ने लमड़ी की तलाश की तो सुबह बुरजी रोड पर उसका शव मिला।

पुलिस के मुताबिक नक्सलियों ने बंदूक के बट से लमड़ी को पीटा था। उसके शरीर पर चोट के निशान पाए गए। इसके बाद गला घोटकर उसकी हत्या कर दी। मंगलवार सुबह गंगालूर में शव का पोस्टमार्टम किया गया।

नक्सलियों के खिलाफ नामजद रिपोर्ट

सोनू ने नक्सलियों के खिलाफ नामजद रिपोर्ट दर्ज कराई है। इसमें पहला नाम एरिया कमांडर गोपी मोड़ियाम का है। उसके अलावा दिनेश मोड़ियम, लच्छू पूूनेम, आयतू पूनेम, बिचेम परसी, शंकर पूनेम, सुखराम पूनेम, पंडरू पूनेम, पोटाम पंडरू एवं अन्य नक्सलियों का नाम हैं। समझा जाता है कि ये सभी जन अदालत में मौजूद थे। बद्देपारा गंगालूर थाने से तीन किमी पूर्व में है। ये अति संवेदनशील इलाका माना जाता है।

मुखबिरी और महिलाओं पर अत्याचार का आरोप लगाया : शव के पास पर्चे मिले हैं। इसमें नक्सलियों ने आरोप लगाया है कि लमड़ी 2005 में गांव के लोगों पर हमला और महिलाओं पर अत्याचार में शामिल था। 2007 में जन अदालत में दो तीन बार उसे समझाया गया। उसने 2016 से पुलिस के लिए मुखबिरी करना शुरू किया। बाजार में आने वाले लोगों को वह संघम सदस्य बताकर पकड़वाता था।